ระทึก! สึนามิถล่มซัด “อินโดนีเซีย” คร่าชีวิต 43 ราย บาดเจ็บเฉียด 600 คน
ระทึก! สึนามิถล่มซัด "อินโดนีเซีย" คร่าชีวิต 43 ราย บาดเจ็บเฉียด 600 คน
23 ธ.ค. 2561

ผู้สื่อข่าวรายงานว่า เมื่อคืนที่ผ่านมา(22 ธ.ค.61) เกิดเหตุคลื่นสึนามิที่เกิดจากการเลื่อนของเปลือกโลกใต้ทะเลเข้าจู่โจมพื้นที่บริเวณช่องแคบซุนดา (Sunda Strait) ในประทศอินโดนีเซีย ส่งผลให้มีผู้เสียชีวิตและได้รับบาดเจ็บจำนวนมาก และตึกได้รับความเสียหายหลายหลัง
ด้านนายสุโตโป ปุร์โว นูโกรโฮ หัวหน้าฝ่ายประชาสัมพันธ์ ศูนย์ภัยพิบัติแห่งชาติอินโดนีเซีย เปิดเผยว่า เหตุการณ์ในครั้งนี้มีผู้เสียชีวิตอย่างน้อย 43 คน และบาดเจ็บ 582 คน นอกจากนี้มีบ้านเรือน 430 หลัง และโรงแรม 9 แห่ง ได้รับความเสียหายอย่างหนัก
ขณะเดียวกัน ศูนย์ภัยพิบัติแห่งชาติอินโดนีเซียกล่าวว่า สึนามิครั้งนี้เกิดจากการเลื่อนของเปลือกโลกจากเกาะอานัก กรากาตัว (Anak Krakatau) โดยเกาะภูเขาไฟแห่งนี้เกิดขึ้นในช่วงไม่กี่ปีที่ผ่านมาจากการระเบิดของภูเขาไฟกรากาตัว
ด้านสำนักข่าวซีเอ็นเอ็น รายงานโดยอ้างหน่วยงานด้านอุตุนิยมวิทยาและภูมิศาสตร์ของอินโดนีเซียระบุว่า ได้ตรวจพบการประทุที่เกาะอานัก กรากาตัว เมื่อเวลา 21.03 น.คืนที่ผ่านมา ตามเวลาท้องถิ่น และเกิดคลื่นสึนามิตามมาหลังจากนั้น 24 นาที คาดว่ากองเถ้าถ่านที่อยู่รอบๆ เกาะถล่มลงสู่ก้นทะเลทำให้เกิดคลื่นสึนามิซัดเข้าหาชายฝั่งบริเวณช่องแคบซุนดา